Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2022/C 252/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„OKTOBERFESTBIER“

EÚ č.: PGI-DE-1034 – 23.8.2012

CHOP ( ) CHZO (X)

1. Názov (názvy) [CHOP alebo CHZO]

„Oktoberfestbier“

2. Členský štát alebo tretia krajina

Nemecko

3. Opis poľnohospodárskeho výrobku alebo potraviny

3.1. Druh výrobku

Trieda 2.1 Pivo

3.2. Opis výrobku, na ktorý sa vzťahuje názov uvedený v bode 1

Spodne kvasené pivo s

obsahom mladiny v %: 13,6 – 14,0 obsahom alkoholu v obj. %: 5,3 – 6,6 farbou (EBC): 6,0 – 28,0 jednotiek horkými látkami (EBU): 16,0 – 28,0 jednotiek

Svetlá, zlatá, jantárová alebo tmavá farba, od plného, veľmi oblého, mäkkého alebo sladovo-aromatického až po jemne chmelené s veľmi jemnou horkosťou alebo silnou, mierne sladkou chuťou.

Na tieto hodnoty sa vzťahujú tolerancie stanovené zákonom a uznané príslušnými orgánmi na monitorovanie potravín v Bavorsku.

Výrobný proces prebieha v súlade s mníchovskými pravidlami výroby z roku 1487, ako sa uvádza v § 9 ods. 1 predbežného zákona o pive (VorlBierG).

Voda musí pochádzať z územia mesta Mníchov z treťohorných vrstiev roviny Münchener Schotterebene. Hĺbkové studne, z ktorých sa voda v súčasnosti čerpá, dosahujú v závislosti od miesta hĺbku 140 – 250 m. Komunálna voda v meste Mníchov tieto podmienky nespĺňa…

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Prísady musia byť jačmenný slad, chmeľ, kvasnice a voda. Voda musí pochádzať z územia mesta Mníchov z treťohorných vrstiev roviny Münchener Schotterebene.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Celý výrobný proces pív označovaných ako „Oktoberfestbier“ musí prebiehať na území mesta Mníchov. Proces sa začína sladovaním a zaparovaním a končí sa po období uchovávania v dĺžke 4 – 11 týždňov, počas ktorého sa mladé pivo prirodzene obohatí o kyselinu uhličitú a dozrieva, až kým nedosiahne svoju plnú chuť.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Pivo sa označuje ako „Oktoberfestbier“. Na základe článku 12 ods. 3 nariadenia (EÚ) č. 1151/2012 v spojení s článkom 13 ods. 3 vykonávacieho nariadenia (EÚ) č. 668/2014 sa na etiketách uvádza symbol Únie spojený s CHZO, ako aj názov zapísaný v registri.

4. Stručné vymedzenie zemepisnej oblasti

Územie mesta Mníchov.

5. Súvislosť so zemepisnou oblasťou

Špecifickosť zemepisnej oblasti

Dobrá povesť a špecifický charakter piva „Oktoberfestbier“ vareného na území mesta Mníchov sú výsledkom tradičnej výrobnej metódy zachovávanej po celé storočia a výnimočne dobrého mena festivalu Oktoberfest v Mníchove.

V roku 1487 boli schválené mníchovské pravidlá výroby. V pravidlách sa okrem určenia zložiek piva stanovilo aj to, že pivo sa musí podrobiť „pivnej inšpekcii“ (teraz známej ako kontrola kvality). Toto pravidlo sa uplatňuje aj dnes na základe § 9 ods. 1 predbežného zákona o pive (VorlBierG).

Ďalšou špecifickosťou je používanie vody z hĺbkovej studne na území mesta Mníchov, ktorá pochádza z treťohorných vrstiev (až do hĺbky približne 250 m). Ako sa možno dočítať v časti 2 knihy Geschichte der Spatenbrauerei (História pivovaru Spatenbrauerei) od Fritza Sedlmayra, v polovici 19. storočia sa studne hĺbili do hĺbky 200 m.

Aj v knihe Wolfganga Behringera s názvom Lowenbräu sa uvádza, že v období okolo roku 1900 sa hĺbili hĺbkové studne.

Predaj piva, v tom čase najčistejšieho existujúceho nápoja, na festivale Oktoberfest možno vysledovať až do konania prvého festivalu Oktoberfest v roku 1810 pri zmienke o „Traiteuren“ (špecializovaných zariadeniach spoločného stravovania), ktoré boli oprávnené podávať pivo a víno. [Por. 175 Jahre Oktoberfest (175 rokov festivalu Oktoberfest), pamätná kniha mesta Mníchov, Mníchov, 1985, alebo denník „tz“ zo 16. júla 2010].

Festival Oktoberfest vznikol v roku 1810 pri dostihoch, ktoré sa uskutočnili na lúke mimo mesta na oslavu sobáša princa Ľudovíta I Bavorského a princeznej Terézie Sasko-Hildburghausenskej. V súčasnosti sa festival Oktoberfest, ktorý miestni obyvatelia Mníchova láskyplne označujú ako „Wies’n“ (lúky), koná každoročne medzi polovicou septembra a začiatkom októbra na tej istej lúke s rozlohou 42 hektárov nazývanej „Theresienwiese“, ktorá sa nachádza uprostred mesta a stále sú na nej viditeľné znaky pretekárskej dráhy z minulosti. Okrem festivalu Oktoberfest sa každé štyri roky koná aj Centrálny poľnohospodársky festival, ktorý sa prvýkrát uskutočnil v roku 1811. V roku 2010 sa uskutočnil 200. ročník festivalu Oktoberfest, pričom sa zorganizovala aj osobitná „historická časť“, ktorej súčasťou boli dostihy a vystúpenia so zvieratami. Táto časť sa odvtedy trochu zmenila a bola premenovaná na „Oide Wiesn“ (Starý Oktoberfest).

Festival Oktoberfest sa začína, keď úradujúci primátor mesta Mníchov narazí prvý sud piva „Oktoberfestbier“, čo predstavuje tradíciu, ktorú začal v roku 1950 vtedajší primátor Thomas Wimmer. Pred narazením prvého suda idú prevádzkovatelia reštaurácií do svojich stanov na mieste konania festivalu Oktoberfest v slávnostnom sprievode na kočoch ozdobených kvetmi, pričom ich sprevádzajú starostovia a poslanci obecného zastupiteľstva, alegorické vozy ťahané koňmi, na ktorých sa vezie obsluha, a veľkolepé vozy mníchovských pivovarov. Príchod prevádzkovateľov reštaurácií a pivovarov spolu s narazením prvého suda sa vysiela vo veľkom rozsahu po celom svete v televízii aj na internete, rovnako ako aj najväčší slávnostný sprievod kostýmov a združení strelcov na svete, ktorý sa koná na nasledujúci deň a je mnohými považovaný za vrchol otváracieho ceremoniálu festivalu Oktoberfest.

Súčasná dobrá povesť piva „Oktoberfestbier“ na celom svete je čiastočne založená na skutočnosti, že inovácie v oblasti varenia piva boli v Mníchove zavedené už v skorej fáze, čo malo rozhodujúci vplyv na kvalitu piva. Medzi takéto inovácie patrí najmä prvý chladiarenský prístroj, ktorý vyvinul Carl von Linde v roku 1873. Úspech prístroja, ktorý bol prvýkrát použitý v Mníchove, znamenal, že ho začali používať aj ostatné mníchovské pivovary a neskôr aj pivovary po celom svete vo forme chladničiek. Prístroj bol dôležitý, pretože pomocou neho bolo prvýkrát možné nepretržite vyrábať a skladovať pivo vysokej kvality v akomkoľvek množstve – bez ohľadu na poveternostné podmienky a vonkajšiu teplotu. Umožnilo to výrobu veľkého množstva piva v predstihu pred veľkými podujatiami a skladovanie a podávanie piva na mieste bez toho, aby sa znížila jeho kvalita.

Jedným z kľúčových faktorov, na ktorých je založená výnimočná povesť piva „Oktoberfestbier“, je, že toto pivo bolo uvarené osobitne pre festival Oktoberfest. Tento výrobok najvyššej kvality už nie je dostupný len na festivale Oktoberfest, ale predáva sa aj po celom svete pod etiketou „Oktoberfestbier“.

Hoci mesto Mníchov od roku 1985 festival Oktoberfest už nepropaguje, 91 % respondentov v rámci oficiálneho celosvetového zisťovania uviedlo, že ho pozná. V tejto súvislosti sa v článku vo Frankfurter Allgemeine Sonntagszeitung z 20. októbra 1997 uvádza: „Festival je taký medzinárodný! Hoci sa nazýva Mníchovský Oktoberfest, mnohí návštevníci jednoznačne prišli zo zahraničia, pričom je počuť angličtinu, taliančinu, francúzštinu, japončinu a ďalšie menej známe jazyky a pravý bavorský dialekt takmer ani nepočuť.“

Špecifickosť výrobku

V tejto súvislosti sa v oficiálnej publikácii mesta Mníchov na oslavu 200. výročia festivalu Oktoberfest uvádza, že „špeciálne pivo ,Oktoberfestbier‘ bolo vyvíjané postupne od roku 1872“. V knihe 175 Jahre Oktoberfest 1810 bis 1895 (175 rokov festivalu Oktoberfest 1810 – 1895) od autorov Richarda Bauera a Fritza Fenzla sa píše, že v roku 1872 sa podávalo obzvlášť silné pivo s vysokým obsahom mladiny. Hans Glöckle vo svojej knihe München, Bier, Oktoberfest (Mníchov, pivo a Oktoberfest) píše, že ľudia v Mníchove museli v tom čase za pivo „Oktoberfestbier“ platiť značnú sumu 12 kreutzerov, ale namiesto toho, aby sa sťažovali na cenu, pili pivo „s úctou a so spokojným uznaním jeho osobitnej kvality“. Ďalej píše: „Od roku 1872 sa ‚Märzen‘ (‚marcové pivo‘) so svojím 13 % obsahom mladiny a obsahom alkoholu 4,1 obj. % stalo typickým pivom festivalu Oktoberfest a tento osobitný štatút si udržalo až do obdobia po druhej svetovej vojne.“ Od roku 1950 sa začal objavovať aj ľahší variant, ktorý viac vyhovoval vtedajším návštevníkom festivalu Oktoberfest, hoci pivo jantárovej farby v súčasnosti zažíva renesanciu.

Pivo „Oktoberfestbier“ sa varí v pivovaroch, ktoré sa nachádzajú v zemepisnej oblasti, osobitne pre festival Oktoberfest, kde sa toto pivo podáva v značných množstvách, pričom spotrebitelia tento aspekt osobitne očakávajú. „Oktoberfestbier“ sa odlišuje od iných festivalových pív vzhľadom na vodu použitú pri jeho výrobe, vyšší minimálny podiel mladiny na úrovni 13,6 %, nižší maximálny obsah mladiny na úrovni 14,0 %, vyšší obsah alkoholu na úrovni 5,3 – 6,6 obj. % a vyššiu základnú hodnotu horkosti na úrovni 16 jednotiek EBC spolu s nižšou maximálnou hodnotou horkosti na úrovni 28 jednotiek EBC. V dôsledku maximálnej hodnoty horkosti na úrovni 28 jednotiek pivá nie sú veľmi horké a zvyčajne ich charakterizuje plná a veľmi jemná chuť, ktorá sa v južnom Bavorsku uprednostňuje už niekoľko desaťročí.

Výrobné metódy vychádzajúce z pravidiel výroby z roku 1487 a výsledné výnimočné skúsenosti a odbornosť pivovarov, ktoré sa nachádzajú v príslušnej zemepisnej oblasti, vedú k tomu, že spotrebitelia v súvislosti s pivom „Oktoberfestbier“ očakávajú výnimočnú kvalitu.

Osobitný štatút a dobrá povesť piva „Oktoberfestbier“ sú uznávané v Nemecku, ako aj na medzinárodnej úrovni. Vo viacerých článkoch európskych novín sa o festivale Oktoberfest píše vo väčšej či menšej spojitosti s pivom. V 74 novinových článkoch zo Spojeného kráľovstva uverejnených v rokoch 1995 až 2012 sa o pive a festivale Oktoberfest všeobecne píše ako o „najznámejších“, „známych po celom svete“, „slávnych“ atď. Niektoré články sa dokonca venujú opisu piva. Dr. Kuballe už v roku 1955 v článku o festivale Oktoberfest uverejnenom v Industrie-Kurier-Düsseldorf napísal: „Výročné oslavy, ktoré sa v minulom storočí konali najmä v Mníchove, sa stali najväčším festivalom v Európe.“ Dodáva: „V cestovných katalógoch v Európe a USA je tento festival čoraz populárnejším podujatím, ktoré stojí minimálne za povšimnutie.“ V roku 1996 napísal Paul Delany v britských novinách The Sun: „Návštevníci najväčšieho festivalu piva na svete minulý rok vypili takmer deväť MILIÓNOV pínt. Organizátori nemeckého 163. ročníka festivalu Oktoberfest v Mníchove očakávajú, že viac ako sedem miliónov návštevníkov tento rok vypije ešte viac.“ V roku 2003 Derek Scally z The Irish Times napísal: „[…] originálne pivo Oktoberfestbeer. Je náročné ho nájsť mimo Mníchova, ale za hľadanie rozhodne stojí.“ V roku 2006 nazvali Frankfurter Allgemeine Sonntagszeitung festival Oktoberfest „najväčším festivalom piva v slnečnej sústave.“ Tie isté noviny v roku 2011 v článku uviedli, že „žiadna pocta Mníchovu nie je úplná bez festivalu Oktoberfest.“ Na základe uvedeného je jasné, aký dôležitý je festival Oktoberfest, a tým aj pivo „Oktoberfestbier“, pre Mníchov.

Na osobitný štatút piva „Oktoberfestbier“ sa poukazuje v nemeckých a medzinárodných literárnych dielach rozličných žánrov. Medzi príklady patria Manuale della birra (Pivná príručka) a úryvky z týchto kníh: L’Oktoberfest de Munich: portée sociale et politique (Sociálno-politický vplyv mníchovského festivalu Oktoberfest) od Thomasa Landwehrlena, 2005: „… première place la Wiesn-Bier (ou Oktoberfestbier), cette bière spécialement brassée pour l’occasion …“ (… prvé miesto, Wiesn-Bier alebo „Oktoberfestbier“, pivo uvarené osobitne na túto príležitosť); a The Oxford Companion to Beer (Oxfordský sprievodca pivom) od Olivera Garreta a Toma Colicchia, 2011: „Dnešné pivo ‚Oktoberfestbier‘ pivovaru Spaten stále vychádza prevažne z uvedenej receptúry z roku 1872. V 19. [storočí] […] väčšina základného sladu v marcovom pive ‚Märzenbier‘ a pive ‚Oktoberfestbier‘ […]“. V knihe Bena McFarlanda World’s Best Beers – One thousand craft brews from cask to glass (Najlepšie svetové pivá – Tisíc remeselných pív zo suda do pohára) z roku 2009 možno nájsť tento text: „Technicky je možné variť pravé pivo ‚Oktoberfestbier‘ len v rámci územia mesta Mníchov v pivovaroch, ktoré sa zúčastňujú na […]“.

Špičkovú kvalitu piva „Oktoberfestbier“ neuznávajú len pivovary, ale aj tlač a literatúra. Napríklad v novinách Welt am Sonntag z roku 2005 sa o pive „Oktoberfestbier“ píše v súvislosti s farbami nemeckej národnej vlajky, spolkovej vlády a súvisiacimi farbami hlavných politických strán v Nemecku takto: „Keď sa v sobotu začne festival Oktoberfest, budeme viac rozmýšľať nad pivom ako nad voľbami.“ A ďalej: „Potom nebude vládnuť čierna ani červená, ale zlatá, tekuté zlato – najlepšie pivo Bavorska.“ V roku 2009 sa v novinovom článku opisuje pivo „Oktoberfestbier“ z pohľadu medzinárodných spotrebiteľov takto: „Pivo, na ktoré je zameraná pozornosť celého sveta.“ Neskôr, v článku o pive „Oktoberfestbier“ z roku 2011 sa píše jasne a stručne: „Jedna vec je jasná: všetky pivá ‚Wiesnbiere‘, ktoré pivovary uvarili na tohtoročný festival Oktoberfest, sú úžasné.“ Tieto hodnotenia v tlači sú v súlade so správou spisovateľa Thomasa Wolfeho o jeho návšteve festivalu Oktoberfest v roku 1928, v ktorej vyzdvihuje prednostné postavenie piva „Oktoberfestbier“: „Rozprávač, bezmenný ako posvätná úcta a eufória, ktoré sa ho na slávnosti Wiesn okamžite zmocnili, sa musí pýtať, aby porozumel pohľadu, čo sa mu naskytol: ‚Pivo?‘, opýtal som sa, ‚Prečo pivo? Prečo sem ľudia chodia piť pivo? Prečo slávne pivovary postavili všetky tieto haly, keď celý Mníchov je slávny pre svoje pivo a mesto má stovky hostincov?‘ Jeho spoločník Heinrich odpovedal, že má pravdu, ale: ‚Toto je ‚Oktoberfestbier‘.“ Slávny novinár Michael Jackson špecializujúci sa na pivo takisto opísal neporovnateľný charakter piva „Oktoberfestbier“ takto: „Pivo ‚Oktoberfestbier‘ má penu alpských rozmerov a lahodné náznaky smotany a sladu […]“.

Príčinná súvislosť medzi zemepisnou oblasťou a špecifickou akosťou, povesťou alebo inou vlastnosťou výrobku

Výsledkom dlhej tradície výroby piva „Oktoberfestbier“ na účely festivalu v Mníchove, jeho predaja na známom festivale Oktoberfest preslávenom na celom svete, ktorý existuje už viac ako 200 rokov, a jeho osobitného charakteru plného, jemného piva, ktorý sa považuje za zjednocujúci faktor, je, že „Oktoberfestbier“ sa stalo známym a obľúbeným špeciálnym pivom v Nemecku aj na medzinárodnej úrovni, pričom jeho povesť, vďaka ktorej sa stalo „mníchovským ambasádorom“, je neodmysliteľne prepojená s mestom a jeho spôsobom života. Festival, kde vzniklo a kde sa podáva slávne pivo „Oktoberfestbier“, je známy po celom svete.

Jednu z prvých zmienok o tom, že na festivale Oktoberfest sa mohlo podávať len pivo varené pivovarmi nachádzajúcimi sa v zemepisnej oblasti, možno nájsť v rozhodnutí mestského zastupiteľstva týkajúceho sa festivalu Oktoberfest, ktoré sa uplatňovalo do roku 1850. V sérii dokumentov Miscellanea Bavarica Monacensia, vyd. 100 s názvom Das Münchner Oktoberfest (Mníchovský Oktoberfest) sa krátko uvádza, ako sa štyrom prevádzkovateľom reštaurácií z okolia Mníchova zabránilo podávať ich pivo pochádzajúce z obce Tölz (približne 45 km od Mníchova) na festivale Oktoberfest. Na festivale Oktoberfest mohlo svoje výrobky podávať len 18 mníchovských prevádzkovateľov reštaurácií, ktorých pivo pochádzalo z miestnych mníchovských pivovarov. Štyria prevádzkovatelia reštaurácií z okolitých oblastí dostali povolenie predávať svoje pivo v určitej vzdialenosti od areálu festivalu Oktoberfest, v oblasti Sendlinger Höhe.

Obyvatelia Mníchova si spájajú pivo „Oktoberfestbier“ s históriou a tradíciami festivalu Oktoberfest, o ktorých sa učia už na základnej škole. Obdobie, v ktorom sa koná festival Oktoberfest sa tak v Mníchove často osobitne označuje ako „obdobie“, podobne ako „Starkbierzeit“ („obdobie silného piva“ v marci).

Návštevníci z celého sveta sa každoročne schádzajú na festivale Oktoberfest, aby si vychutnali toto výnimočné pivo v tradičnej atmosfére. Podľa mesta Mníchov navštívilo festival Oktoberfest v každom z desiatich rokov do roku 2010 v priemere 6 miliónov ľudí, ktorí na ňom vypili v priemere 6,24 milióna litrov piva.

Skutočnosť, že slovo „Oktoberfestbier“ sa nespája len s pivom osobitnej kvality, ale aj s mestom Mníchov, dokazujú dva spotrebiteľské prieskumy.

Účastníkom prieskumu uskutočnenom v Nemecku v roku 1980 bola položená táto otázka: „Predstavte si, že by ste v krčme alebo od kamarátov dostali fľašu piva s etiketou, na ktorej je napísané ‚Oktoberfestbier‘. Na akom mieste by ste si mysleli, že bolo uvarené?“ Odpoveď „Mníchov“ okamžite uviedlo 70 % opýtaných Nemcov a 84 % Bavorov.

Na základe empirického prieskumu trhu, ktorý sa uskutočnil v Rakúsku v roku 2008, sa zistilo, že 68,5 % príležitostných konzumentov piva poznalo názov „Oktoberfestbier“, pričom 53,5 % z tejto skupiny si tento pojem spájalo s mestom Mníchov.

Význam piva „Oktoberfestbier“ pre festival Oktoberfest, pre mesto Mníchov a pre oblasti za jeho hranicami preukazuje okrem iného aj skutočnosť, že, na rozdiel od ceny bežného piva, cena jedného „Maß“ (litrového pohára) piva „Oktoberfestbier“ je naďalej predmetom politickej diskusie v Mníchove a Bavorsku.

Touto skutočnosťou sa zaoberal článok Thiema Heega vo Frankfurter Allgemeine Sonntagszeitung z 21. septembra 2003, v ktorom sa uvádza, že „najdôležitejšia otázka pred mníchovským festivalom Oktoberfest je stále rovnaká: koľko bude tento rok stáť liter piva?“. Táto záležitosť v minulosti nebola vždy predmetom diskusie. Napríklad v roku 1844 boli do pohotovosti umiestnené „ťažko ozbrojené“ vojenské rezervy z dôvodu protestov proti cene piva v tom roku, pričom existovali obavy z opakujúcich sa protestov (oficiálny magazín festivalu Wiesn mesta Mníchov 200 Jahre Oktoberfest, Münchner Merkur a denník „tz“).

Odkaz na uverejnenie špecifikácie

https://register.dpma.de/DPMAregister/geo/detail.pdfdownload/29500

(1) Ú. v. EÚ L 343, 14.12.2012, s. 1.